Metropolisie maak gruvonds in motor se kattebakArgieffoto: Kent Williamson ŉ Man is in hegtenis geneem ná Tshwane-metropolisiebeamptes Sondagoggend op ŉ gruvonds in ŉ kattebak van ŉ luierende motor afgekom. AO Johan van Dyk, woordvoerder van die polisie, het aan Maroela Media bevestig die voorval het omstreeks 08:00 in Montanapark in Pretoria plaasgevind toe ŉ wit Jetta ŉ padteken getref en in die middel van die pad op ŉ verkeerseiland te staan gekom het. Dit het op die hoek van Sefako Makgathorylaan en Calliandrastraat plaasgevind. “Lede van die publiek het nader gegaan. Die motor het nog geluier, maar die bestuurder was nêrens te vinde nie. Hulle het toe die metropolisie ontbied en die motor is deur metrobeamptes deursoek – dit is toe dat hulle ŉ man se liggaam in die kattebak aangetref het.” Van Dyk het bevestig dat die slagoffer, ŉ 53-jarige man, se hande vasgebind was en dat hy vol bloed was. Sy familie is reeds in kennis gestel. Van Dyk wou egter nie onmiddellik die oorledene se naam bekendmaak nie. Die oorsaak van die man se dood sal deur ŉ nadoodse ondersoek bevestig word. Die SAPD is ook na die toneel ontbied en het begin met sy ondersoek. “Die leidrade het ons gelei na Kameeldrift waar een verdagte in hegtenis geneem is. Die polisie het ŉ tweede verdagte ook ondervra, maar hy is vrygelaat omdat hy nie in dié stadium met die moord verbind kan word nie.” Volgens Van Dyk is die polisie op soek na nog ŉ verdagte. “Die moord is in Kameeldrift gepleeg en die lyk is van daar af vervoer. Die nadoodse ondersoek sal aandui wanneer presies die man vermoor is.” Die verdagte sal Dinsdag in die hof verskyn op aanklag van moord.